Huoltovarmuuskeskus

Huoltovarmuuskeskus (lyhenne HVK, ) on työ- ja elinkeinoministeriön hallinnonalan laitos, jonka tehtävänä on Suomen huoltovarmuuden ylläpitämiseen ja kehittämiseen liittyvä suunnittelu ja operatiivinen toiminta. 

HVK:n toiminnan tarkoituksena on turvata poikkeusolojen ja normaaliaikojen vakavien häiriöiden varalta väestön toimeentulon, maan talouselämän ja maanpuolustuksen kannalta välttämättömät taloudelliset toiminnot.

Nykyisin toiminnan painopisteenä on teknisten järjestelmien toiminnan varmistaminen. Erityishuomion kohteena ovat yhteiskunnan kriittiset tietojärjestelmät. Yhteiskunnan poikkeusoloja ja häiriötilanteita varten ylläpidetään viranomaisten käyttöön VIRVE-verkkoa, sitä ennen HVK ylläpiti 2V-varaverkkoa.

Varmuusvarastoilla turvataan energiahuoltoa, elintarviketaloutta, terveydenhuoltoa sekä maanpuolustusta palvelevaa tuotantoa. 

 Lakiperusta 
Laitoksen toiminta perustuu lakiin huoltovarmuuden turvaamisesta. Valtioneuvosto on vahvistanut lain perusteella konkreettiset huoltovarmuuden tavoitteet määritellen huoltovarmuuden painopistealat ja määrälliset tavoitteet varmuusvarastoinnille ja muille toimenpiteille. Lisäksi valtioneuvosto antoi asetuksen Huoltovarmuuskeskuksesta, joka aloitti toimintansa vuonna 1993.

Huoltovarmuuskeskuksen edeltäjiä olivat vuonna 1924 perustettu Sotatalouskomitea ja 1955 toimintansa aloittanut puolustustaloudellinen suunnittelukunta.

 Varastojen sisältö ja käyttö 
Huoltovarmuuskeskuksen tavara ja sen määrä sekä varastojen sijainti ovat salassa pidettäviä. Varastoihin on talletettu muun muassa terveydenhuollossa tarvittavia välineitä, viiden kuukauden normaalikulutusta vastaava määrä polttoainetta, puolustusteollisuuden tarvitsemia raaka-aineita, siemenviljaa sekä leipäviljaa puolen vuoden kulutusta vastaava määrä.Huoltovarmuusvarastojen ovet ovat auenneet vain muutaman kerran tällä vuosituhannella – Mitä kaikkea varastot pitävät sisällään? Yle, 2020

Huoltovarmuuskeskuksen varastoista on toisinaan haettu siemenviljaa seuraavan kevään kylvöjä varten huonon viljavuoden sattuessa. Hirmumyrsky Katrinan jälkeen öljymarkkinoita tuettiin maailmanlaajuisesti ottamalla öljyn varmuusvarastoja käyttöön, ja tähän myös Suomi osallistui. Raakaöljyä vapautettiin markkinoille myös Venäjän hyökättyä Ukrainaan 2022 öljymarkkinoiden rauhoittamiseksi.

Koronaviruspandemian aikaan suojavarusteiden kulutus oli niin suurta, ettei Huoltovarmuuskeskuksen varastoihin talletettu määrä kasvomaskeja riittänyt täyttämään koko maan tarvetta kuin parin päivän ajaksi. Vuonna 2020 Huoltovarmuuskeskuksen koronapandemian vuoksi tekemät tilaukset hengityssuojaimia ja kirurgisia maskeja Kiinasta herättivät kritiikkiä, kun kävi ilmi, että tilaus tehtiin suomalaisten talousrikollisten omistamien ja johtamien yritysten välityksellä. HVK tiesi, että Onni Sarmanteen yhtiöllä oli verovelkoja ja ettei Tiina Jylhän yhtiöllä ollut arvonlisäverotunnistetta eikä luottoluokitusta.IS: Huoltovarmuuskeskus tiesi Sarmasteen veroveloista, mutta tämän yritykselle maksettiin silti miljoonia Yle, 2020 Suojainten sertifikaatit olivat väärennettyjä, eivätkä toimitetut suojaimet täyttäneet näille asetettuja vaatimuksia. Selkkauksen johdosta keskuksen toimitusjohtaja Tomi Lounema erosi ja kaksi johtajaa sai potkut. 10 miljoonaa maksaneet maskit arvioitiin käyttökelvottomiksi siihen tarkoitukseen, mihin ne oli tilattu.Huoltovarmuuskeskuksen toimitusjohtaja: Kaikki Sarmasteelta tilatut hengityssuojaimet käyttökelvottomia Yle, 2020

 Omistukset 
 Öljynkuljetus 
Neste luopui varustamotoiminnasta ja myi vuoden 2013 aikana kahdeksan alusta – viisi säiliöalusta ja kolme hinaajaa – Huoltovarmuuskeskuksen ja työeläkeyhtiö Ilmarisen puoliksi omistamalle laivayhtiölle, joka vuokraa alukset Nesteelle nykyiseen käyttöön. Omistajayhtiö toimii vain omistajana, ei liikennöijänä, josta huolehtii erillinen perustettava hoitovarustamo. Huoltovarmuudesta vastaaminen on aiemmin ollut Nesteen tehtävä, mutta kansainvälisillä markkinoilla toimivalle yritykselle tehtävä sopi huonosti. Omistusvaihdoksen jälkeen miehistö pysyy suomalaisena ja laivat Suomen lipun alla. Alusten määrä on riittävä huoltovarmuuden säilyttämiseksi.

 Muut omistukset
Huoltovarmuuskeskus omistaa kantaverkkoyhtiö Fingridin ja kaasuyhtiö Gasumin kautta sähkö- ja kaasuhuollon infrastruktuuria.

pienoiskuva|Huoltovarmuuskeskuksen logo.

 Organisaatio ja johto 
Huoltovarmuuskeskusta johtaa toimitusjohtaja Janne Känkänen ja toimintaa ohjaa hallitus. Hallituksen puheenjohtajana on aloittanut 1.1.2025 Riku Huttunen. Varapuheenjohtajana toimii Tero Kiviniemi. Huoltovarmuuskeskus kuuluu työ- ja elinkeinoministeriön (TEM) hallinnonalaan. 

Huoltovarmuuskeskuksen yhteydessä toimii huoltovarmuusneuvosto sekä sektoreita ja pooleja.

Huoltovarmuuskeskus koostuu viidestä osastosta, jotka ovat perustuotanto, energiahuolto, hallinto, infrastruktuuri sekä suunnittelu ja analyysi. Vuonna 2020 Huoltovarmuuskeskuksessa työskenteli 54 henkilöä, ja henkilöstön keski-ikä oli 48 vuotta. Lähes 80 prosentilla työntekijöistä on ylempi korkeakoulututkinto.

 Arvot 
Huoltovarmuuskeskuksen arvot ovat määritelty yhdessä työntekijöiden kanssa. 

Asiantuntijaorganisaation arvot ovat määritelty seuraavasti:
 Asiantuntevasti: Perehdymme laaja-alaisesti ja kehitämme jatkuvasti asiantuntemustamme. Tunnistamme olennaiset uhkat ja riskit ja toimimme oikea-aikaisesti.
 Kestävästi: Vahvistamme huoltovarmuutta pitkäjänteisesti ja suunnitelmallisesti. Haemme ratkaisuja kaukokatseisesti, rohkeasti ja ennakoiden.
 Yhdessä: Luomme yhdessä verkostomme kanssa kriisinkestävämpää yhteiskuntaa. Käymme aktiivista vuoropuhelua niin sisäisesti kuin ulkoisesti.
 Ihmislähtöisesti: Toimimme tasapuolisesti, ystävällisesti ja toisiamme arvostaen. Edistämme luottamuksen ilmapiiriä ja tuemme toistemme kehittymistä. Huolehdimme omasta ja toistemme hyvinvoinnista.

 Katso myös 
 Kotivara

 Lähteet 

 Aiheesta muualla 
 Huoltovarmuuskeskuksen verkkosivut
 Finlex, 18.12.1992/1390, Laki huoltovarmuuden turvaamisesta
 Finlex, 25.6.2008/455, Valtioneuvoston asetus Huoltovarmuuskeskuksesta
 Finlex, 18.12.1992/1391, Asetus Huoltovarmuuskeskuksesta (kumottu)
 Finlex, 21.8.2008/539, Valtioneuvoston päätös huoltovarmuuden tavoitteista


Luokka:Suomen valtion virastot
Luokka:Suomen työ- ja elinkeinoministeriö